**Všeobecne záväzné nariadenie**

**Obce Krížová Ves**

**číslo 3/2019**

**zo dňa 28.02.2019**

**o ochrane pred zneužívaním alkoholických nápojov**

Obecné zastupiteľstvo v Krížovej Vsi vo veciach územnej samosprávy v zmysle § 4 ods. 3 písm. n), § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a v zmysle § 2 ods. 2 zákona č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb sa uznieslo na tomto

**všeobecne záväznom nariadení:**

**Prvá časť**

**Všeobecné ustanovenia**

**§ 1**

**Predmet nariadenia**

(1) Toto všeobecne záväzné nariadenie obce (ďalej len „nariadenie“) v záujme zabezpečenia verejného poriadku, ochrany zdravého morálneho a fyzického vývoja mládeže a ochrany spoločnosti pred nežiaducimi spoločenskými javmi ustanovuje činnosti podmienky predaja, podávania alkoholické nápoje alebo ich požívanie na verejne prístupných miestach na území obce Krížová Ves.

(2) Týmto nariadením nie sú dotknuté ustanovenia osobitného právneho predpisu upravujúceho ochranu pred zneužívaním alkoholických nápojov /1/.

**§ 2**

**Základné pojmy**

**(**1) Alkoholickými nápojmi na účely tohto nariadenia sú liehoviny, destiláty, víno, pivo a iné nápoje, ktoré obsahujú viac ako 0,75 objemového percenta alkoholu.

(2) Verejne prístupným miestom sa na účely tohto nariadenia rozumejú všetky miesta, ktoré slúžia na verejné užívanie, resp. sú verejne prístupné, najmä cesty I. až III. triedy, miestne komunikácie, chodníky, schodiská, parkoviská, zastávky verejnej dopravy, parky, verejná zeleň, areály škôl a školských zariadení, detské a športové ihriská, cintoríny, vodné toky a ich nábrežia, vodné plochy a ich okolie a pod.

**§ 3**

**Všeobecné zákazy**

Podľa osobitného právneho predpisu /1/ sa zakazuje :

1. predávať alebo podávať alkoholické nápoje alebo inak umožňovať ich požívanie

a/ osobám mladším ako 18 rokov,

b/ osobám zjavne ovplyvneným alkoholom,

c/ v zdravotníckych zariadeniach,

d/ na zhromaždeniach a verejných kultúrnych podujatiach /2/ s výnimkou piva a vína,

e/ na verejných kultúrnych podujatiach určených pre osoby mladšie ako 18 rokov,

2. podávať alkoholické nápoje alebo inak umožňovať ich bezprostredné požitie vodičom,

3. vstupovať do priestorov a vozidiel verejnej dopravy osobám zjavne ovplyvneným alkoholom, ak ohrozujú alebo môžu ohroziť bezpečnosť alebo plynulosť dopravnej premávky alebo prepravy, verejný poriadok alebo vzbudzujú verejné pohoršenie.

**§ 4**

**Ďalší zákaz predaja, podávania a požívania alkoholických nápojov**

(1) Zakazuje sa predaj, podávanie alebo požívanie alkoholických nápojov

a) počas celého roka na verejne prístupných miestach v obci Krížová Ves, alebo

b) na priamu konzumáciu v iných ako pohostinských, reštauračných a obdobných zariadeniach v obci Krížová Ves.

(2) Zákaz uvedený v odseku 1 sa nevzťahuje

a) na priestory obcou povolených letných terás, ktoré sú súčasťou podnikateľských prevádzok poskytujúcich pohostinské, reštauračné a obdobné služby,

b) na čas od 31. decembra od 18. 00 hod. do 1. januára do 08.00 hod.,

c) na čas konania spoločenských, kultúrnych a športových podujatí organizovaných obcou.

(3) Výnimky zo zákazu uvedeného v odseku 1, ak nejde o prípady uvedené v odseku 2, v odôvodnených prípadoch povoľuje starosta obce na základe žiadosti fyzickej alebo právnickej osoby. Na vydanie tohto povolenia sa nevzťahujú všeobecné predpisy o správnom konaní /3/.

**§ 5**

**Osobitné povinnosti na úseku ochrany pred zneužívaním alkoholických nápojov**

Osobitné povinnosti na úseku ochrany pred zneužívaním pred alkoholických nápojov upravuje osobitný právny predpis /1/.

**Časť II**

**Zodpovednosť za porušenie nariadenia**

**§ 6**

**Porušenie nariadenia a sankcie**

( 1 ) Nedodržanie tohto nariadenia fyzickou osobou je priestupkom proti verejnému poriadku v zmysle osobitného zákona /4/.

( 2 ) Za nedodržanie tohto nariadenia právnickou osobou alebo fyzickou osobou oprávnenou na podnikanie môže starosta obce uložiť pokutu v zmysle osobitného zákona /1/.

**§ 7**

**Kontrola dodržiavania nariadenia**

Kontrolu dodržiavania tohto nariadenia vykonávajú, príslušníci polície v Spišskej Belej, hlavný kontrolór obce, poslanci obecného zastupiteľstva v Krížovej Vsi. Týmto ustanovením nie sú dotknuté ustanovenia osobitných právnych predpisov o úlohách obce pri výkone kontroly a dozoru v rámci ochrany spotrebiteľa a zároveň iných štátnych orgánov.

**Časť III**

**Spoločné, prechodné a záverečné ustanovenia**

**§ 8**

**Záverečné ustanovenia**

( 1 ) Toto nariadenie bolo schválené Obecným zastupiteľstvom v Krížovej Vsi dňa 28.02.2019 ako uznesenie číslo 16 /2019.

( 2 ) Toto nariadenie nadobúda platnosť dňom jeho schválenia Obecným zastupiteľstvom v Krížovej Vsi a jeho vyvesením na úradnej tabuli obce.

**§ 9**

**Účinnosť**

Toto nariadenie nadobúda účinnosť uplynutím 15-tého dňa od jeho zverejnenia.

........................................................

**Jozef Grivalský**

starosta obce

Odkazy:

/1/ zákon NR SR č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb.

/2/ zákon SNR č. 96/1991 Zb. o verejných kultúrnych podujatiach.

/3/ zákon č. 71/1967 Zb. o správnom konaní v znení neskorších predpisov.

/4/ zákon SNR č. 372/1990 Zb. o priestupkoch v znení neskorších predpisov